**OBČINA RENČE-VOGRSKO PREDLOG OBČINSKI SVET**

*NASLOV:*

**SKLEP O MANJŠI NOTRANJI IGRALNI POVRŠINI V VRTCU PRI OŠ LUCIJANA BRATKOVIČA BRATUŠA RENČE**

*PRAVNA PODLAGA:*

* 19. člen Pravilnika o normativih in minimalnih tehničnih pogojih za prostor in opremo vrtca (Uradni list RS, št. 73/00, 75/05, 33/08, 126/08, 47/10, 47/13, 74/16 in 20/17)
* 22. člen Pravilnika o spremembah in dopolnitvah Pravilnika o normativih in minimalnih tehničnih pogojih za prostor in opremo vrtca (Uradni list RS, št. 47/13 in 20/17)
* 18. člen Statuta Občine Renče-Vogrsko (Uradni list RS, št. 22/12 – uradno prečiščeno besedilo, 88/15 in 14/18)

*PREDLAGATELJ:*

Tarik Žigon, Župan

*PRIPRAVLJALEC:*

Župan, občinska uprava

*OBRAZLOŽITEV:*

Osnovna šola Lucijana Bratkoviča Bratuša Renče je na Občino Renče-Vogrsko dne 26. 5. 2021 vložila predlog za sprejem sklepa o manjši notranji igralni površini v vrtcu pri OŠ Lucijana Bratkoviča Bratuša Renče.

*RAZLOGI ZA SPREJETJE SKLEPA:*

V Vrtcu pri OŠ Lucijana Bratkoviča Bratuša Renče (v nadaljevanju Vrtec) je na otroka zagotovljena manjša notranja igralna površina, kot je predpisana.

Veljavni Pravilnik o normativih in minimalnih tehničnih pogojih za prostor in opremo vrtca (v nadaljevanju Pravilnik), namreč v 19. členu določa igralne površine v vrtcih tako, da se mora na otroka zagotoviti praviloma 4 m², vendar ne manj kot 3 m² notranje igralne površine. To določbo nadalje opredeljuje Pravilnik o spremembah in dopolnitvah Pravilnika o normativih in minimalnih tehničnih pogojih za prostor in opremo vrtca, ki v 22. členu (pogoji za odstopanje od normativa predpisane igralne površine na otroka) določa: »Za javne vrtce in zasebne vrtce s koncesijo, ki zaradi zagotovitve notranje igralne površine, določene v 19. členu pravilnika, ne bi mogli sprejeti vseh vpisanih otrok, lahko občina ustanoviteljica oziroma občina koncendentka sprejme sklep o manjši notranji igralni površini, vendar ne manjši od 3 m² na otroka za otroke do drugega leta starosti, 2,6 m² na otroka za otroke od drugega do tretjega leta starosti in 1,75 m² na otroka za otroke od tretjega leta starosti do vstopa v šolo. K sklepu si mora pridobiti soglasje ministra, pristojnega za področje predšolske vzgoje, ki velja za dve šolski leti. Odstopanje od normativa lahko traja najdlje do 1. septembra 2023.

Minister, pristojen za področje predšolske vzgoje, izda soglasje iz prejšnjega odstavka na podlagi vloge, iz katere so razvidni podatki o notranji igralni površini za posamezen vrtec, če sta izpolnjena naslednja pogoja:

– vrtec ima zaradi pomanjkanja prostora odklonjene otroke,

– občina ima sprejet dokument, ki vključuje načrt aktivnosti za zagotovitev predpisane igralne površine, določene v 19. členu pravilnika, ki vključuje opredelitev ciljnega datuma in načrtovan delež vključenih otrok v vrtce.«.

*OCENA STANJA:*

V Vrtcu je na otroka zaradi prostorske stiske zagotovljene povprečno manj kot 3 m² notranje igralne površine; v Vrtcu Renče znaša dejanska notranja igralna površina povprečno 2,49 m² na otroka, v oddelku vrtca v prostorih osnovne šole 2,17 m² na otroka, Vrtcu Bukovica 2,07 m² na otroka in v oddelku vrtca v POŠ Bukovica 2,21 m². Če bi Vrtec upošteval predpisano notranjo igralno površino, bi moral zaradi pomanjkanja prostora odkloniti več otrok. Občina sicer izvaja aktivnosti za zagotovitev dodatnih mest v vrtcu (šolski prostori, ki se nahajajo ob vrtcu, so se preoblikovali v prostore, primerne za predšolsko vzgojo, v prostorih v Bukovici pa se načrtuje širitev prostorov), bi Vrtec moral upoštevati manjšo igralno površino na otroka, kot to določa Pravilnik, da bi lahko vpisal vse otroke, za katere so starši oddali vpisnice.

V primeru sprejetja sklepa bo Občina na ministrstvo, pristojno za predšolsko vzgojo, naslovila vlogo z zaprosilom, da poda soglasje k temu sklepu, z obrazložitvijo, kot je navedena v prejšnjem odstavku.

Obrazložitev s predstavitvijo podatkov o kvadraturi in dejanski notranji igralni površini za vse prostore obeh enot Vrtca pri Osnovni šoli Lucijana Bratkoviča Bratuša (v Renčah in Bukovici), iz katere je razvidna dejanska notranja igralna površina na otroka, ki bo sestavni del sklepa, je priložena temu gradivu.

*CILJI IN NAČELA:*

Zagotoviti je potrebno vključitev vseh vpisanih otrok, ki živijo na območju šolskega okoliša OŠ Lucijana Bratkoviča Bratuša, zato predlagamo Občinskemu svetu, da sprejme sklep o manjši igralni notranji površini na otroka.

*FINANČNE IN DRUGE POSLEDICE:*

Finančne in druge posledice so podobne kot v tekočem šolskem letu (tekoče ustrezno urejanje prostorov in opreme v posameznih igralnicah glede na starost otrok).

Pripravila:

Vladka Gal Janeš

Višja svetovalka I za družbene dejavnosti

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Predlog sklepa:

Na podlagi 22. člena Pravilnika o spremembah in dopolnitvah Pravilnika o normativih in minimalnih tehničnih pogojih za prostor in opremo vrtca (Uradni list RS, št. [47/13](http://www.uradni-list.si/1/objava.jsp?sop=2013-01-1791) in 20/17) in 18. člena Statuta Občine Renče-Vogrsko (Uradni list RS, št. 22/12 – uradno prečiščeno besedilo, 88/15 in 14/18) je Občinski svet Občine Renče-Vogrsko na \_\_\_. redni seji, dne \_\_\_\_\_\_ sprejel

**S K L E P**

1.

Za zagotovitev dodatnih prostih mest v obeh enotah Vrtca pri Osnovni šoli Lucijana Bratkoviča Bratuša se uporabijo manjše igralne površine na otroka, kot to določa 19. člen Pravilnika o normativih in minimalnih tehničnih pogojih za prostor in opremo vrtca.

2.

Sestavni del tega sklepa je seznam vseh prostorov obeh enot Vrtca pri Osnovni šoli Lucijana Bratkoviča Bratuša, iz katerega je razvidna dejanska notranja igralna površina na otroka.

Sklep velja za notranje igralne površine, ki ne izpolnjujejo predpisanih notranjih površin.

3.

Ta sklep prične veljati naslednji dan po objavi v Uradnih objavah v Občinskem listu, uporabljati pa se prične z dnem izdaje soglasja ministra, pristojnega za področje predšolske vzgoje.

Številka: Tarik Žigon, l. r.

Bukovica, Župan